- 67 శాతం కుంగిన నికర లాభం
- రూ.46,731 కోట్లకు పెరిగిన ఆదాయం
- అధిక ప్రోవిజన్‌ కారణంగా తగ్గిన లాభాలు
ముంబయి: భారతీయ స్టేట్‌ బ్యాంక్‌ (ఎస్‌బీఐ) గురువారం నిరుత్సాహకర ఫలితాలను వెల్లడించింది. డిసెంబరుతో ముగిసిన త్రైమాసికానికి బ్యాంక్‌ సమీకృత నికర లాభం 67 శాతం మేర కుంగినట్లు తెలిపింది. మొండి బాకీల నిమిత్తం అత్యధికంగా ప్రొవిజన్స్‌ జరిపిన నేపథ్యంలో ఎస్‌బీఐ లాభం అక్టోబరు-డిసెంబరు మధ్య కాలానికి రూ.1,259.49 కోట్లకు తగ్గింది.గత ఏడాది (2014-15) ఇదే కాలంలో ఎస్‌బీఐ గ్రూపు నికర లాభం రూ.3,828.20 కోట్లుగా నమోదు అయింది. స్టాండ్‌ ఎలోన్‌ ప్రాతిపదికన ఎస్‌బీఐ నికర లాభం 61.6 శాతం మేర కుంగి రూ.1,115.34 కోట్లకు చేరినట్లు బ్యాంక్‌ వర్గాలు వెల్లడించాయి. ఏడాది క్రితం ఇదే సమయంలో ఎస్‌బీ నికర లాభం రూ.2,910.06 కోట్లుగా నమోదు అయింది. కాగా బ్యాంక్‌ మొత్తం ఆదాయం మాత్రం మూడో త్రైమాసికంలో రూ.43,784 కోట్ల నుంచి రూ.46,731 కోట్లకు పెరగడం విశేషం. మొండి బాకీలను ఎదర్కొనేందుకు మూడో త్రైమాసికం కాలంలో ఎస్‌బీఐ రికార్డు స్థాయిలో రూ.7,644.52 కోట్ల మేర ప్రొవిజన్స్‌ను ఏర్పాటు చేసింది. గత ఏడాది డిసెంబరుతో ముగిసన త్రైమాసికంలో ఇది రూ.5,327.51 కోట్లుగా ఉంది. మొండి రుణాలను నియంత్రించేందుకు గాను ఆర్‌బీఐ విడుదల చేసిన 'ప్రుడెన్షియల్‌ నార్మ్స్‌్‌' మేరకు మొండి రుణాలకు అధిక మొత్తంలో కేటాయింపులు జరిపిన ఫలితాలని బ్యాంక్‌ తెలిపింది.
మీ స్నేహితులకు రికమెండ్ చెయ్యండి